
  Forord


  Barn som utøver vold er et evig aktuelt tema, men særlig nå i lys av den siste tids økning i ungdomskriminalitet. Vold og lovbrudd blant de unge øker, og mobbetallene er de høyeste på over ti år (Bakken, 2024). Vi ser også at stadig yngre barn utøver alvorlig vold. Kunnskap om psykologien bak de unges voldsbruk etterlyses både av fagfolk, politikere og av foreldre og omsorgspersoner med omsorgsansvar for barn i denne målgruppen.


  Jeg har jobbet med barn og ungdom gjennom ulike stillinger i psykisk helsevern og barnevern siden 1999. De siste årene har jeg i regi av min stilling i Favne Psykologbistand holdt jevnlige kurs om arbeid med barn som utøver vold. Kursene vekker stor interesse og evalueres som svært nyttige. I møter med flere hundre deltakere opp gjennom årene har oppfordring om å skrive en lærebok kommet hyppig opp. Interessen for mer faglitteratur på norsk er uten tvil til stede. Denne boken er et bidrag til dette.


  Boken er skrevet for alle med interesse for tematikken, det være seg foreldre og omsorgspersoner, eller studenter og fagfolk innen psykologi, barnevern, helse- og sosialt arbeid eller pedagogiske fag. Formålet med boken er å tilby leseren innsikt i voldens ulike årsaker, voldens funksjoner, samt å introdusere verktøy og tiltak for arbeid med barn som utsetter andre for vold.


  Jeg vil takke mine kollegaer i Favne Psykologbistand og tidligere kollegaer fra Toten Barnevern- og Kompetansesenter for den faglige stimuleringen som disse miljøene har gitt meg over mange år. Jeg vil også takke mine veiledere, mentorer og gode venner Per Harald Stene, Arne Johan Vetlesen, Vigdis Sorteberg, Martin Rolstad, Guro Øiestad og Erik Larsen for faglig inspirasjon og utallige samtaler om utviklingspsykologi.


  Samarbeid med Stendi Barnevern, Atlaskompetanse, Trygg Start og Aurora Omsorg, hvor jeg og mine kollegaer fra Favne Psykologbistand er veiledere, er også av stor betydning for innholdet i boken. Stor takk til dere alle.


  Takk også til Kristin Hartveit Hansen ved NTNU for gleden og inspirasjonen det har gitt meg å være deres gjesteforeleser i utviklingspsykologi og psykisk helse i over ti år. Og sist, men ikke minst, stor takk til Elisabeth Hellzén ved RBUP Øst og Sør for et flott og mangeårig samarbeid om våre kurs om barn som utøver vold.

  Om barn og vold


  En av fallgruvene i møte med barn som utøver vold, er å se volden utelukkende som et uttrykk for at det er noe «galt» med barnet. Voldelige barn er det stort sett ikke noe galt med (Tremblay, 2000). Vold hører ikke bare til avvik og forstyrrelser i barns psykologiske utvikling, men også til normalpsykologi. Men volden må stoppe, og for å stoppe den må vi også forstå den. Et sted å starte er å se på situasjonen rundt barnet.


  Det er mange ytre faktorer som påvirker barns atferd. Barns vold må derfor alltid ses i lys av en større kontekst, og aldri bare som et uttrykk for det enkelte barnets individuelle psykologi. Det er særlig barns relasjoner til omverdenen, og da primært relasjoner til omsorgspersoner, familie og venner (eller mangel på dem), som må tas med når vi skal forstå barns atferd. Som vi skal se utover i boken, er barn aldri løsrevet fra sine relasjoner, og slik må heller aldri barns atferd forstås adskilt fra situasjonen og de relasjoner som barnet har til menneskene rundt seg. Vi vet for eksempel at barns voldelige atferd kan gjenspeile konflikter innad i familien. Å bli utsatt for vold eller være vitne til vold i hjemmet øker risiko både for å utøve vold og for selv å bli utsatt for vold i andre relasjoner (Isdal, 2002; Nordahl et al., 2009; Calvete & Oure, 2011; Mohaupt, 2024). Vi vet også at belastninger i familien, som foreldrenes rusmisbruk i kombinasjon med psykisk uhelse, også er en risikofaktor (Clark et al., 2004; Nordahl et al., 2009; Mohaupt, 2024). Opplevelser av tap og brudd (f.eks. ved samlivsbrudd i familien, flytting, migrasjon eller flukt) og familiens strev i krevende livssituasjoner (f.eks. sosioøkonomiske vasker og sosial utenforskap) er også faktorer som bidrar til økt risiko for voldelig atferd hos barn (Qorbani et al., 2022).


  I tillegg påvirkes barn av forhold utenfor familien. Hendelser og samfunnsmessige trender som barn og ungdom eksponeres for, virker inn på deres atferd. Et eksempel på dette er sammenhengen mellom seksuell vold og pornografi, hvor vi ser at tenåringer imiterer den voldelige praksisen de ser på pornografiske nettsteder (Rostad et al., 2019).


  Forståelsen av barnets livssituasjon og de ytre faktorene er viktig både for forebyggende arbeid og for å kunne sette inn riktig hjelp der volden allerede er tilfelle.


  Fra det ytre til det indre


  Men svaret på hvorfor barn utøver vold, ligger ikke bare i de ytre faktorene. Ikke alle barn som er fattige, eller som føler på utenforskap, eller kommer fra belastede familier, tyr nødvendigvis til vold. Det er aldri et «et-til-et-forhold» mellom ytre belastninger og voldelig atferd. Det som skjer i det ytre, rundt barnet, trigger først og fremst psykologiske prosesser i barnets indre, før det eventuelt gir utslag i voldelig atferd. Barns vold er et resultat av indre prosesser – et resultat av hvorvidt barnet evner å håndtere følelsene som de ytre belastningene vekker i barnet. Barn som utøver vold, vil trenge hjelp med å håndtere nettopp det som skjer på innsiden. For å hjelpe barn med dette trenger vi ikke bare kunnskap om ytre samfunnsmessige forhold som medvirker til voldelig atferd, men i aller høyeste grad kunnskap om de psykologiske prosessene som finner sted i barnet. Det er nettopp disse «indre mekanismene» vi vil studere inngående i denne boken.


  Å forstå volden innenfra


  Den samme voldelige atferden kan være uttrykk for ulike psykologiske motiver. Det å for eksempel slå til noen kan være et uttrykk for selvforsvar, men også for misunnelse. Et slag er aldri bare et slag. Det ligger alltid en psykologi bak. Barnets vold kan være en form for kommunikasjon i mangel av en bedre måte å uttrykke seg på, eller et utløp for følelser som har tatt overhånd, eller et middel til å kontrollere situasjonen rundt seg. Volden kan også være et tegn på en skjevutvikling eller at barnet strever med å komme seg gjennom et utviklingspsykologisk hinder, f.eks. et tegn på at barnet strever med å utvikle bedre evner til å tåle følelser av avmakt i møte med motgang i livet. Det avmektige barnet kan da ved hjelp av vold bli det mektige barnet. Forståelsen av psykologien som ligger bak volden, skal ikke rettferdiggjøre voldsbruk, men være til hjelp for å finne løsninger. For eksempel vil det avmektige barnet ikke bare trenge hjelp til å redusere sin voldsbruk, men også hjelp til å «øke» sin kompetanse til å utstå avmakt – tåle å være sårbar uten å bli voldelig.


  Innholdet i boken vil dreie seg akkurat om disse sammenhengene mellom (ytre) voldelig atferd og de (indre) psykologiske mekanismene som ligger til grunn. Når vi har kartlagt disse mekanismene, vil vi se på deres relevans for det praktiske arbeidet med barn som utøver vold.


  Bokens form og innhold


  For å forstå volden må vi altså se på barnets livssituasjon, men også ta utgangspunkt i normal utviklingspsykologi. Vi må vite hva det er som kjennetegner barns psykologiske utvikling, hvilke psykologiske behov som må dekkes og hva som kan føre til at barn utøver vold. I noen tilfeller vil vold kunne være tegn på en forstyrrelse i barnets utvikling, mens i andre tilfeller et uttrykk for en uutholdelig livssituasjon rundt barnet. For å kunne skille mellom disse må vi ha tilstrekkelig kompetanse om normal utviklingspsykologi. Kapittel 1 vil derfor ta for seg en gjennomgang av relevant kunnskap om barns psykologiske utvikling.


  Når vi snakker om vold, må vi også definere hva vold er. Det er lett å koble vold til aggresjon og dermed tenke at det er aggresjonen som er problemet. Men denne koblingen er ikke så enkel, for all aggresjon er ikke vold (Panksepp, 2004). Derfor vil vi i kapittel 2 se nærmere på forholdet mellom vold og sunn aggresjon hos barn og trekke frem forskjeller mellom disse to. Dette er viktig med tanke på at vi noen ganger kan forveksle disse og da istedenfor å støtte barnet i å uttrykke noe som er sunt, legge ensidig press på at barnet skal moderere seg.


  I kapittel 2 skal vi i tillegg se på ulike former for vold – fysisk, psykisk, materiell og seksuell. Vi skal gå gjennom begrepsavklaringer og forskjeller mellom vold, sadisme og ondskap. Noen av de mer betente spørsmålene er om barn kan utøve vold for nytelsens skyld og om barn kan være onde. Og i det hele tatt hva som menes med å være ond. Dette er ikke bare teoretisk interessante spørsmål, men også ytterst viktige spørsmål for bevisstgjøring av vår medvirkning til barns psykologiske utvikling. Tror vi at et barn er ondt, så er det det vi vil speile barnet i. Det er dette bildet av seg selv barnet vil finne i oss. Fra utviklingspsykologi vet vi at våre oppfatninger av barnet er med på å påvirke hvordan barn vil tenke og føle om seg selv. Å arbeide med barn som utøver vold, innebærer i tillegg et arbeid med ens egne tanker og oppfatninger av barnet.


  Vi fødes med ulike temperament, men fødes vi onde? Det er dette vi utforsker videre i kapittel 3. Her skal vi se på forholdet mellom temperament, personlighet og psykopati, og ikke minst hvor tidlig vi kan se avvik i barnets personlighetsutvikling. I dette kapittelet skal vi også se på medfødt sårbarhet som gjør at enkelte barn lettere kan komme i en risiko for å utvikle voldelig og antisosial atferd.


  I kapittel 4 går vi enda dypere inn i psykologiske forståelsesmodeller av barns vold. Her vil vi se på de fem vanligste psykologiske forhold som ligger til grunn for voldelig atferd hos barn. Dette er forhold knyttet til:


  a. Mangelfull toleranse for følelser som vekkes i motgang


  b. Narsissisme, krenkelser og misunnelse


  c. Mentalisering og empati


  d. Tilknytning og tilknytningserfaringer


  e. Tilhørighet versus utenforskap


  Vi gjør denne gjennomgangen ikke bare for å øke vår teoretiske kunnskap, men også for lettere å kunne finne riktige hjelpetiltak for barn som utøver vold. I kapittel 5 går vi dermed videre med anvendt psykologi. Hensikten er at du som leser skal se hvordan den presenterte teoretiske kunnskapen omsettes i praksis, uavhengig av om du er omsorgsperson for barn som strever med voldelig atferd, eller om du jobber som yrkesprofesjonell med denne målgruppen. Her vil vi ved hjelp av forskning og kliniske erfaringer gå gjennom følgende typer hjelpetiltak:


  a. Forebyggende arbeid


  b. Normative tiltak


  c. Mentaliseringsfremmende tiltak


  d. Validering og optimal frustrering


  e. Arbeid med pågående vold


  I kapittel 6 vil vi bevege oss fra normalpsykologi til noe mer alvorlig voldsproblematikk, nemlig den som kan være uttrykk for forstyrrelser i personlighetsutviklingen. Følgende temaer vil gjennomgås her:


  a. Utvikling fra traumer og tilknytningsforstyrrelser til personlighetsforstyrrelser


  b. Psykopati hos ungdom – finnes det?


  Bokens hovedfokus er primært rettet mot arbeidet med fysisk, psykisk og materiell vold. Men siden vi ser at det har vært en fordobling av seksuell vold blant ungdom i perioden mellom 2015 og 2023 (Frøyland et al., 2023), har vi også viet et eget kapittel (kap. 7) til dette viktige temaet.


  I kapittel 8 retter vi blikket mot oss selv – omsorgspersoner og yrkesprofesjonelle. Arbeid med barn og ungdom som utøver vold, kan være følelsesmessig svært krevende. Følelsene som oppstår i oss, kan hemme oss i arbeidet, men de vanskelige følelsene kan også hjelpe oss med å forstå mer av hva barnet eventuelt strever med. I kapittel 8 skal vi derfor se på betydningen av selvivaretakelse og eksempler på terapeutisk forståelse og håndtering av våre egne følelser.


  Avslutningsvis i kapittel 9 ser vi igjen tilbake på storsamfunnet. Vi lever i et samfunn hvor enkeltindividet, og ikke nødvendigvis relasjoner, er satt i sentrum. I dette siste kapittelet skal vi se hvilke omkostninger dette har for barns utvikling, og hvilken betydning relasjoner har for barns oppvekst og trygge samfunn. Dette viktige samfunnsperspektivet minner oss om at barns vold aldri oppstår i et vakuum og at ansvaret aldri kan plasseres bare på barnet eller barnets nærmeste familie. Dette er et ansvar vi alle må ta.


  Barn, ungdom og kasuistikker i boken


  Barn brukes som en vid kategori i denne boken – fra de er nyfødt til de er blitt ungdom. En av grunnene til ikke å avgrense bokens målgruppe til et bestemt alderstrinn (f.eks. barn i førskolealder eller barn i ungdomsskolealder), handler om at de psykologiske mekanismene bak aggressiv og voldelig atferd kan være de samme uavhengig av alder. Biologisk modning er ikke alltid ensbetydende med psykologisk vekst. Vi blir eldre, men ikke nødvendigvis automatisk mer kompetente til å håndtere våre vanskelige følelser. Vi vil dermed kunne se mange fellestrekk i mekanismene bak volden på tvers av barns biologiske alder. Derfor vil vi som omsorgspersoner, og som yrkesprofesjonelle som jobber med barn, kunne ha nytte av boken uavhengig av alderen til de barna som hver enkelt av oss har under vår omsorg. Der det derimot er aldersspesifikke utviklingspsykologiske utfordringer som trigger aggressiv og voldelig atferd hos barn, vil jeg påpeke dette i teksten.


  Alle eksempler og kasuistikker i boken er hentet fra det virkelige liv. Historiene er endret av hensyn til taushetsplikt, men for å få frem poengene med eksemplene er essensen i historiene uendret.

